钦定古今图书集成/理学汇编/学行典/第131卷 > 礼记 > 《表记》
## 钦定古今图书集成/理学汇编/学行典/第131卷 > 礼记 > 《表记》

子曰：“君子不失足于人，不失色于人，不失口于人。是
故君子貌足畏也，色足惮也，言足信也。《甫刑》曰：‘敬忌
而罔有择言在躬’。”

〈陈注〉刘氏曰：“其寻常敬忌，故动处无不中节。”〈大全〉蓝田吕氏曰：“修此三者，敬而已矣。不敬则失之。故貌敬则足畏也，色敬则足惮也，言敬则足信也。”

子曰：“君子庄敬日强，安肆日偷。”

〈陈注〉马氏曰：“庄敬所以自强，而有进德之渐，故日强。”“安肆所以自弃，而有败度之渐，故日偷。”